钦定古今图书集成/明伦汇编/氏族典/第532卷 > 郭绪
## 钦定古今图书集成/明伦汇编/氏族典/第532卷 > 郭绪

按《开封府志》：“绪字继业，太康人。成化辛丑进士，授户
部主事，历升云南布政司参议。时云南西有蛮曰思
六，越金沙江界，据地千里，积二十年不受抚。朝议命
绪往抚之，绪单骑从数人，至南甸，崖突不可骑，乃斩
荆，徒步挽绳以登，又至一大泽，上雾下沙，晦淖迷踬，
而行愈力。思六既见檄谕祸福明甚，遂遣人来听命”，
且馈土物供具，悉却之。乃宣敕榜，且与语，先叙其劳，
次伸其冤，然后责其叛罪。思六闻之，俯伏泣下，请归
侵地。归省后，升四川督储参政。正德初，致仕。著有《学
吟稿》《抚蛮录》，藏于家。